Oliver Lauridsen

Seuraura

Lauridsen debytoi kotikaupunkinsa joukkueessa, Gentofte Starsissa jo 15-vuotiaana Tanskan I-divisioonassa kaudella 2004–2005. Kaudeksi 2005–2006 hän siirtyi Ruotsiin ja Rögle BK:n J20-junioreihin. Kaksi seuraavaa kautta Lauridsen pelasi samaa sarjaa Linköping HC:ssä. Hän sijoittui kaudella 2007–2008 159 minuutillaan koko J20 SuperElitin jäähypörssissä toiseksi edellään vain MB Hockeyn Tommy Lindholm. Lauridsen pelasi samalla kaudella myös yhden ottelun lainalla Ruotsin I-divisioonajoukkue Tranås AIF:ssä.
Vuosina 2008–2011 Lauridsen kävi St. Cloud State Universitya. Hänet valittiin kahdella jälkimmäisellä kaudellaan WCHA:n akateemiseen tähdistökentälliseen. Philadelphia Flyers varasi Lauridsenin hänen ensimmäisen yliopistokautensa jälkeen seitsemännellä kierroksella 196. pelaajana NHL:n varaustilaisuudessa 2009. Hän teki viimeisen yliopistokautensa päätteeksi maaliskuussa 2011 kaksivuotisen tulokassopimuksen joukkueen kanssa ja vahvisti loppukeväällä sen farmijoukkue Adirondack Phantomsia kahdessa AHL-ottelussa.
Kauden 2011–2012 Lauridsen pelasi kokonaan Phantomsissa, jossa AHL:n tulokaskausi toi 65 runkosarjaottelussa tehot 3+4=7. Kaudella 2012–2013 hän debytoi NHL:ssä, jossa Lauridsen sai tililleen 15 runkosarjaottelua tehden niissä tehot 2+1=3. Hän teki NHL-debyyttinsä 30. maaliskuuta 2013 Boston Bruinsia vastaan, jolloin Lauridsen kutsuttiin paikkaamaan Braydon Coburnin loukkaantumista. Hän sai ottelussa jääaikaa 17.12 minuuttia sekä myös yhden kahden minuutin jäähyn kiinnipitämisestä. Lauridsenin NHL-uran avausmaali syntyi 23. huhtikuuta 2013 Boston Bruinsin Anton Hudobinin taakse. Hän kosketti Flyersin pelaajista edellisen kerran kiekkoon, kun Bruinsin puolustaja Zdeno Chára löi kiekon vahingossa omaan maaliin. Osuma merkittiin näin ollen Lauridsenin nimiin ja se jäi Flyersin 5–2-voittoon päättyneen ottelun ratkaisumaaliksi. Hän keräsi ottelusta teholukeman +3. 25. huhtikuuta 2013 Lauridsen sai tililleen ensimmäisen itse tekemänsä NHL-maalin lauottuaan kiekon New York Islandersin Kevin Poulinin taakse. Myös hänen NHL-uransa toinen osuma jäi voittomaaliksi, sillä se ratkaisi Flyersille 2–1-voiton. Lauridsen valittiin ottelun ykköstähdeksi. Heinäkuussa 2013 hän teki kaksivuotisen jatkosopimuksen joukkueen kanssa.
Kauden 2013–2014 Lauridsen pelasi taas kokonaan Adirondackissa. Kauden 2014–2015 hän vietti pääosin Flyersin uudessa farmijoukkue Lehigh Valley Phantomsissa ja Lauridsen pelasi kauden aikana myös yhden NHL-ottelun. Kaudeksi 2015–2016 hän siirtyi vuoden mittaisella sopimuksella Ruotsiin ja SHL-joukkue Frölunda HC:n riveihin. Lauridsen voitti kauden päätteeksi Ruotsin-mestaruuden. Hän voitti kauden aikana myös Mestarien liigan mestaruuden.
Lauridsen siirtyi kaudeksi 2016–2017 kaksivuotisella sopimuksella KHL-joukkue Jokereihin. Marraskuussa 2017 hän teki joukkueen kanssa kaksivuotisen jatkosopimuksen kevääseen 2020 saakka. Kaudella 2018–2019 Lauridsen voitti Jokereiden sisäisen tehotilaston lukemalla +23.

Maajoukkueura

Lauridsen edusti Tanskaa MM-kilpailuissa vuosina 2013, 2014, 2015, 2016, 2017, 2018 ja 2019. Hän teki A-maajoukkuedebyyttinsä vuoden 2013 turnauksen avausottelussa 4. toukokuuta 2013 Ruotsin Tukholman Globenissa Kanadaa vastaan. Lauridsen sai ottelussa jääaikaa 20.13 minuuttia, mikä oli Tanskan puolustajista eniten. Hän keräsi myös yhden kahden minuutin jäähyn korkeasta mailasta. Valmennus valitsi Lauridsenin turnauksen päätteeksi joukkueensa turnauksen yhdeksi kolmesta parhaasta pelaajasta. Hän pelasi myös Pyeongchangin olympiakisojen 2018 karsinnoissa. Yhteensä Lauridsen on pelannut 81 A-maaottelua tehden seitsemän syöttöpistettä. 
Lauridsen pelasi alle 20-vuotiaiden MM-kilpailuissa vuosina 2007, 2008 ja 2009. Vuoden 2007 turnaus päättyi I-divisioonan A-lohkon kultaan ja nosti Tanskan seuraavaksi vuodeksi pääsarjaan. Joukkue putosi taas vuoden päästä I-divisioonaan, jonka B-lohkon hopeaa Lauridsen voitti vuonna 2009. Lauridsen pelasi myös alle 18-vuotiaiden I-divisioonan MM-kilpailuissa vuosina 2006 ja 2007. Ensimmäinen turnaus päättyi B-lohkon hopeaan ja jälkimmäinen B-lohkon kultaan sekä sarjanousuun seuraavaksi vuodeksi pääsarjaan.

Muuta

Lauridsenin pikkuveli Markus on Tanskan maajoukkuepuolustaja, joka pelaa Ruotsin SHL-liigaa HV71:ssä.